
Funkcionális szemantikus program gráf leképezése imperatív szintaxisfára

A szoftverfejlesztésnek manapság már igen elterjedt segítői a statikus forráskód elemző eszközök. Ezek az eszközök általában programozási nyelv- esetleg paradigma függőek. Így gyakran előfordul, hogy azon szoftverek fejlesztése esetén, ahol több programozási nyelvet is használnak, egyszerre több eszköz is használandó.
A különböző statikus forráskód elemző eszközök eltérő reprezentációkat használnak az információ tárolására. Ilyen eszközök a RefactorErl (statikus forráskód elemző és refaktoráló eszköz Erlang nyelvhez) és a SSQSA (Set of Software Quality Static Analyzers) statikus elemző szoftverek, melyek mind saját funkcionalitással rendelkeznek. Mindkettő a programelemzéshez igen elterjedt gráfreprezentációt használ (Szemantikus Program Gráf, illetve kiterjesztett konkrét szintaxisfa), azonban a két gráf szerkezete eltér egymástól. Ha összekapcsolnánk a két eszközt, akkor új funkciókkal bővülne ezen elemzők eszköztára, és lehetőség nyílna a több nyelven írt szoftverek egységes kezelésére. A TDK dolgozatomban az összekapcsolás megvalósításához definiáltam egy leképezést a két eszköz által használt reprezentáció között, melyet meg is valósítottam.



